**Al-Nurin moskeija** (arab. جامع النوري‎, *Jāmi‘ an-Nūrī*) oli moskeija Irakin toiseksi suurimmassa kaupungissa Mosulissa. Moskeija oli nimetty 1100-luvulla hallinneen Nur al-Din Mahmoud Zangin mukaan, ja se oli kuuluisa vinosta minareetistaan nimeltä *al-Hadba*, joka oli yksi Mosulin tunnetuimmista maamerkeistä. Jihadistijärjestö Isis räjäytti moskeijan ja sen minareetin kesäkuussa 2017 Mosulin taistelun viime hetkillä. Moskeija rakennetaan uudelleen.

Historia
--------

Al-Hadba vuonna 1932
Al-Nurin moskeija on nimetty Mosulin ja Aleppon alueita hallinneen turkkilaisen hallitsijan Nur al-Din Mahmoud Zangin mukaan, joka määräsi moskeijan rakennuttamisen vuonna 1172. Nur al-Din tuli tunnetuksi jihadista kristittyjä ristiretkeläisiä vastaan. Nur al-Din valtasi muun muassa Damaskoksen ja loi pohjan Saladinin myöhemmälle menetykselle, joka johti Jerusalemin valtaukseen vuonna 1187.

Nur al-Dinin käskyjen mukaisesti rakennettiin rakennuskompleksi. johon kuuluvat moskeija, madrasa ja minareetti. Moskeija ja madrasa purettiin ja rakennettiin uudestaan vuonna 1942. Alkuperäisistä rakennuksista oli jäljellä vain sen 45 metriä korkea minareetti, joka oli vinossa. Minareetti oli vinossa jo ainakin Ibn Battutan ajoilta 1300-luvulta ja oli jo tuolloin saanut lempinimen *al-Hadba* eli kyttyräselkä. Vinouden syystä ei ole varmuutta, mutta joidenkin tutkijoiden mukaan se johtuu tuulesta, auringon paahteesta tai tiiliä paikallaan pitävän kipsin heikkoudesta.

### Tuhoutuminen

Tuhoutunut minareetti
Jihadistijärjestö Isis valtasi Mosulin kesäkuussa 2014. YK:n mukaan al-Nurin moskeijan imaami Mohammed al-Mansouri teloitettiin hänen kieltäydyttyään liittymästä järjestön riveihin. Isis julisti perustaneensa kalifaatin saman kuun lopussa, ja heinäkuun alussa järjestön johtaja Abu Bakr al-Baghdadi piti al-Nurin moskeijassa perjantaisaarnan, joka oli hänen ensimmäinen julkinen esiintymisensä useaan vuoteen. Myöhemmin paikallisten asukkaiden mukaan järjestö oli yrittänyt räjäyttää moskeijan minareetin, mutta paikalliset olivat suojelleet sitä muodostamalla ihmisketjun. Kesäkuussa 2017 Irakin armeija ilmoitti järjestön tuhonneen moskeijan ja sen kuuluisan minareetin räjäyttämällä. Isis väitti puolestaan julkaisussaan *Amaq* moskeijan tuhoutuneen Yhdysvaltojen ilmaiskussa. Kuitenkin asiantuntijoiden mukaan videotallenteet osoittavat räjähdyksen tulleen moskeijan rakenteiden sisäpuolelta. Irakin asevoimat ilmoittivat joukkojensa päässeet 50 metrin päähän moskeijasta, kun Isis räjäytti sen hajalle. Armeijan joukot valtasivat moskeijan rauniot takaisin 29. kesäkuuta 2017.

### Uudelleen rakentaminen

Moskeija on päätetty rakentaa uudelleen kokonaan, mutta minareetin jäänteet säilytetään. Yhdistyneet arabiemiirikunnat lahjoittaa rakentamiseen lähes 45 miljoonan euroa. Peruskivi muurattiin 16. joulukuuta 2018. Rakentaminen kestää viisi vuotta.

Lähteet
-------

1. 1 2  Al-Hadba’ Minaret World Monuments Fund. Viitattu 22.6.2017. (englanniksi)
2. 1 2  Mikael Mikkonen: Mosulin moskeija rakennetaan uudelleen Ylen uutiset 16.12.2018
3. 1 2 3  Why Mosul’s Great Mosque of al-Nuri matters *BBC News*. BBC. Viitattu 21.6.2017. (englanniksi)
4. ↑  Battle for Mosul: IS 'blows up' al-Nuri mosque *BBC News*. BBC. Viitattu 21.6.2017. (englanniksi)
5. ↑  Isis räjäytti Mosulissa itse moskeijan, jossa järjestön luoma kalifaatti perustettiin *iltalehti.fi*.  21.6.2017 klo 22.55. Iltalehti.  Arkistoitu 25.7.2017. Viitattu 11.7.2017.
6. ↑  Battle for Mosul: Ruins of Great Mosque of al-Nuri retaken *BBC News*. BBC. Viitattu 29.6.2017. (englanniksi)

Aiheesta muualla
----------------

* Kuvia tai muita tiedostoja aiheesta **Al-Nurin moskeija** Wikimedia Commonsissa